দুর্গা আরতি করে কী বাঙালি আবেগে শাণ দিলেন মোদি?

ওয়েব ডেস্ক: দেবী দুর্গার আরাধনায় অষ্টমীর দিনটি বেছে নিলেন প্রধানমন্ত্রী নরেন্দ্র মোদি (Narendra Modi)। স্বয়ং নিজে উৎসবের আমেজে শামিল হতে দিল্লির চিত্তরঞ্জন পার্কে (Chittaranjan Park) পৌঁছে গেলেন মোদি। এই প্রথমবার দিল্লির বাঙালি মহল্লা চিত্তরঞ্জন পার্কে (Chittaranjan Park) পুজো মণ্ডপে হাজির হলেন তিনি। নিজের হাতে কালীবাড়ি মন্দিরে আরতিও করলেন। দিল্লির বাঙালি মহল্লার পুজোতে হাজির হয়ে কী বাংলার মানুষের আবেগকে জয় করতে চাইছেন মোদি? ভোটমুখী বাংলায় প্রধানমন্ত্রী তথা বিজেপির কার্যকলাপে উঠছে একাধিক প্রশ্ন।

অষ্টমীর সন্ধ্যায় দুর্গাপুজোর মণ্ডপে পৌঁছলে ঢাক বাজিয়ে, মহিলারা উলুধ্বনি দিয়ে প্রধানমন্ত্রীকে স্বাগত জানান।
পদ্মফুল হাতে নিয়ে দিল্লির সিআর পার্কের দুর্গোৎসবে অংশ নেন প্রধানমন্ত্রী। তাঁর সঙ্গে দেখা গিয়েছে দিল্লির মুখ্যমন্ত্রী রেখা গুপ্তাকেও (Rekha Gupta)। ওই এলাকার ঐতিহাসিক কালীবাড়ি মন্দিরে আরতিও করেন তিনি। এরপর অনুষ্ঠানে যোগ দেন। প্রধানমন্ত্রী মোদির সফরকে কেন্দ্র করে দক্ষিণ দিল্লি এলাকায় আজ সন্ধ্যায় কড়া নিরাপত্তার চাদরে মুড়ে ফেলা হয়েছিল। বেশ কয়েকটি জায়গায় যান চলাচল নিয়ন্ত্রণ করা হয়েছিল।

আরও পড়ুন: দেবীর পাহারায় হাজির স্বয়ং বাহন! দেখুন এই অদ্ভুত ভিডিও

মঙ্গলবার এক্স হ্যান্ডলে পোস্ট করে তাঁর এই সফরের অভিজ্ঞতার কথা তুলে ধরলেন প্রধানমন্ত্রী। তিনি লিখেছেন, “মহাষ্টমীর এমন শুভ দিনে দিল্লির চিত্তরঞ্জন পার্কের দুর্গাৎসবে শামিল হয়েছিলাম। চিত্তরঞ্জন পার্কের বাঙালি সংস্কৃতির যোগ রয়েছে। আমাদের সমাজের ঐক্য এবং সাংস্কৃতিক প্রাণবন্ততার প্রতিফলন ঘটেছে এই উৎসবে। সকলের সমৃদ্ধি এবং মঙ্গল কামনা করেছি।”

দেখুন অন্য খবর